"Mara, toqgħodx għas-swat. Qum u ddefendi ruħek." Dan huwa l-messaġġ li qed tgħaddi lin-nisa kollha, kbar u żgħar, iż-żagħżugħa mill-Ġordan, Lina Khalifeh, fundatriċi u imprenditriċi ta' SheFighter, iċ-ċentru ta' taħriġ fl-awtodifiża esklussivament għan-nisa. L-idea sabiex tiftaħ dan iċ-ċentru tagħtielha ħabiba tagħha lura fl-2004. Jum wieħed, meta kienet għadha qed tistudja l-Università, Lina ltaqgħet ma' ħabibitha u nħasdet meta ratilha wiċċha kollu mbenġel bid-daqqiet li kienet qalgħet mingħand missierha u ħuha fuq banalità. Ma kenitx l-ewwel darba għal Lina Khalifeh li rat fuq sħabha xebbiet jew nisa miżżewġin is-sinjali ta' swat riżultat ta' vjolenza domestika. Din id-darba ddeċidiet li riedet tgħin lil ħutha n-nisa billi tagħtihom il-forza mentali u fiżika li jeħtieġu sabiex jiddefendu ruħhom mill-abbuż fiżiku u sesswali. L-ewwel ċentru fetħitu fil-kantina tad-dar tal-ġenituri tagħha. Ta' min jgħid li Lina Khalifeh għandha kważi 20 sena ta' taħriġ u esperjenza fl-arti marzjali. Ħadet sehem kemm–il darba f'kompetizzjonijiet nazzjonali u internazzjonali u rebħet għadd ta' titli wkoll. Dak li taf, Lina qiegħda tgħaddih lil nisa oħrajn sabiex fi kliemha stess tkun qed issolvilhom problema u jitgħallmu jqumu għad-drittijiet tagħhom, mhux biex sempliċement jilqgħu għad-daqqiet ta' ponn imma biex saħansitra ma jiddependu fuq ħadd finanzjarjament u jrabbu biżżejjed fiduċja fihom infushom għal ħajja indipendenti. Lina kienet tagħti t-taħriġ wara l-ġurnata tagħha tax-xogħol imma meta aktar tfajliet u nisa bdew ġejjin kellha torganizza ruħha aħjar u dak li beda f'kamra ġewwa kantina issa beda jikber u sar gym armat professjonalment għat-taħriġ fiżiku u arti marzjali. Lina Khalifeh bdiet tħoss il-bżonn li tieħu t-taħriġ hi wkoll; sintendi mhux fl-awtodifiża iżda fuq kif tmexxi impriża li aktar ma tmur aktar bdiet tikber. Wara sjuf ta' taħriġ hi daħlet fi sħab ma' gyms oħrajn sabiex f'Ġunju 2012 nediet uffiċjalment SheFighter, l-ewwel ċentru ta' awtodifiża uniku għan-nisa, fil-Ġordan u l-Lvant Nofsani. Ir-reazzjonijiet kienu mħalltin għal ċentru ta' dan it-tip f'pajjiżi bħalma hu l-Ġordan fejn id-dominanza maskili għadha qawwija ferm. Lina tispjega li xebbiet jispiċċaw jigdbu mal-ġenituri biex ma juruhomx li qed imorru jieħdu taħriġ fl-awtodifiża. Hi tgħid li f'dawn il-każi trid tirraġuna b'moħħ miftuħ; għadaqstant hi tistiden lill-missier jew kustodju tax-xebba sabiex jiġu u jaraw b' għajnejhom x'jinvolvi t-taħriġ u l-importanza tiegħu. Fil-parti kbira tal-każi l-ġenitur jifhem l-iskop ġenwin li għalih infetaħ iċ-ċentru. Drabi oħrajn, Lina ġiet ikkonfrontata b'argumenti li ma tistax issolvi l-vjolenza bil-vjolenza. Iżda Lina ma tħalliha għall-melħa lil ħadd u tirrispondi hekk: "Din tissejjaħ awtodifiża. Għandna mijiet ta' ċentri tal-arti marzjali għas-subien u għall-irġiel. Madanakollu, ħadd qatt ma qalilhom li din hija vjolenza. Issa għax hawn ċentru wieħed speċifikament għan-nisa tiġu tgħiduli li qed ngħallem lill-bniet biex ikunu vjolenti?!" B'xorti tajba, meta SheFighter espanda lejn pajjiżi tal-Punent il-perspettiva kienet differenti ħafna u dawn iċ-ċentri intlaqgħu b'entużjażmu kbir. Fl-2014, Lina Khalifeh żviluppat it-taħriġ jismu Training of Trainers (ToT). 15,000 mara mill-Kanada, mill-Istati Uniti tal-Amerka, mit-Turkija, mir-Repubblika Ċeka, mill-Iżvizzera, minn Franza, mill-Pakistan, mill-Ġermanja, mill-Emirati Għarab Magħquda, mill-Libanu u mill-Palestina fost pajjiżi oħrajn temmew dat-taħriġ b'suċċess u llum SheFighter inbidel f'akkademja li minbarra t-taħriġ fiżiku tagħti lezzjonijiet u torganizza workshops fuq l-awtodifiża, kif tegħleb attakk sesswali, titgħallem tinterpreta l-aġir fiżiku ta' agressur u fl-aħħar iżda mhux l-inqas kif il-mara għandha tieħu l-awtorità ta' ħajjitha f'idejha. L-akkademja ħatret ukoll avukati sabiex jiġu diskussi l-liġijiet li jikkonċernaw lin-nisa fil-Ġordan. Lina Khalifeh ġiet imfaħħra għat-tmexxija ta' din il-bidla soċjali saħansitra minn Barak Obama meta kien President tal-Istati Uniti. Skont statistika riċenti tal-World Health Organization, 35% tan-nisa fid-dinja esperjenzaw vjolenza fiżika jew sesswali f'ħajjithom. Skont studju li sar fl-2012, 34% tan-nisa fil-Ġordan ġarrbu vjolenza fiżika sa mill-età ta’ 15–il sena; kważi nofshom qatt ma rrikorrew għall-għajnuna u qatt ma tkellmu ma’ ħadd wara vjolenza sesswali. Lina Khalifeh bexxqet il-bieb għal dawn in-nisa vittmi sabiex, kif jgħid il-Malti, jieħdu rajhom f’idejhom.